Bilisterne på motorvej E45 må den kommende weekend igen væbne sig med tålmodighed, eller køre en helt anden vej. Motorvejen er nemlig også spærret denne weekend fra fredag aften klokken 20:00 til lørdag morgen klokken 08:00, og bliver igen spærret lørdag aften klokken 20:00 til søndag morgen klokken 08:00. E45 bliver spærret ved frakørsel 28 Aalborg S, fordi Aalborg Kommune lige nu arbejder på den nye bro, der skal være over Egnsplanvej. I sidste weekend var motorvejen også spærret, da i alt 18 tonstunge betonbjælker, der udgør borddækket, blev løftet på plads. Nu gælder det de sidste ni betonbjælker, som hver vejer cirka 30 tons. Imens motorvejen er spærret skal bilisterne forlade motorvejen ved frakørsel 28 Aalborg S og køre ad Mariendals Mølle Motorvejen, Indkildevej og Mariendals Mølle Motorvejen.
Motorvejen spærres fredag og lørdag aften og nat, imens de sidste betonbjælker løftes på plads til den nye bro.